Лъэпкъ ныпым и махуэ
Дунейпсо Адыгэ Хасэм и и унафэкIэ 2010 гъэм щыщIэдзауэ Адыгэ ныпым и махуэр мэлыжьыхьым и 25-м ди лъэпкъэгъу псоми ягъэлъапIэ.
Шабзэшищыр щызэблэдзауэ вагъуэ пщыкIутI зытет бэракъ удзыфэм щIэту ди лъэпкъым шыщхьэмыгъазэу и Хэкур хахуэу ихъумащ. Аращ дэтхэнэ зы адыгэм и дежкIи абы мыхьэнэ ин щIиIэр, пщIэ хэха щIыхуищIыр. Псом хуэмыдэу гуапэщ лъэпкъ ныпыр къытщIэхъуэ щIэблэм лъагэу зэраIэтыр. Зы гуфIэгъуи, дэрэжэгъуи, Iуэхушхуи къанэу къыщIэкIынкъым ар ирипагэу щамыгъэхуарзэу.
Ди къуэшхэр куэду щыпсэу щыпIэхэм Адыгэ ныпым теухуа Iуэхугъуэ зэмылIэужьыгъуэхэр зэуIуу илъэс къэси щрагъэкIуэкI. Апхуэдэхэм ящыщ зыщ хабзэ хъуауэ Къэбэрдей-Балъкъэрым и щIалэгъуалэ, лъэпкъ зэгухьэныгъэхэм къызэрагъэпэщ автопробегыр. Мис аргуэруи, мэлыжьыхьым и 25-м сыхьэт 12-м, Абхъазым и утым абы хэтхэр щежьэнурэ Къэбэрдей-Балъкъэрым и жылагъуэ зыбжанэ (Шэджэм, Дыгулыбгъуей, Бахъсэн, Алътуд, Прохладнэ, Майскэ, Тэрч, Шэрэдж Ищхъэрэ, Нарткъалэ, Къэхъун, Аруан, нэгъуэщIхэри) адыгэ ныпым щIэту зэлъагъэIэсынущ.
Пщыхьэщхьэм (зэрыхуагъэфащэмкIэ, сыхьэт 18-м) а щIыпIэ дыдэм къекIуэлIэжынурэ адыгэ джэгу зэхаублэнущ. Ар лъэпкъыр зэкъуэзыгъэувэ, удэзыхьэх, Iуэхугъуэ щхьэпэ зэрыхъунум шэч хэлъкъым.
Къэхъун Бэч.
